क्या सिर्फ वैक्सीन लगवाने वालों को ही बेची जाएगी शराब?
इटावा जिले के सैफई इलाके में शराब की दुकान चलाने वाले एक विक्रेता ने बताया कि सब डिवीजनल मजिस्ट्रेट ने उन्हें निर्देश दिया है कि वो ऐसे लोगों को शराब न बेचें जिन्होंने कोविड से बचाव के लिए वैक्सीन नहीं लगवाई है।
इटावा. उत्तर प्रदेश के इटावा में कुछ शराब की दुकानों पर शराब की बिक्री सिर्फ उन्हीं ग्राहकों को की जा रही है, जिन्होंने कोरोना से  बचाव के लिए वैक्सीन की डोज लगवा ली है। इटावा में कई दुकानों के बाहर लगाए गए पोस्टर्स में लिखा है कि वैक्सीनेशन करवाने वालों को ही मदिरा बिक्री की जाएगी। इटावा जिले के सैफई इलाके में शराब की दुकान चलाने वाले एक विक्रेता ने बताया कि सब डिवीजनल मजिस्ट्रेट ने उन्हें निर्देश दिया है कि वो ऐसे लोगों को शराब न बेचें जिन्होंने कोविड से बचाव के लिए वैक्सीन नहीं लगवाई है।एक अन्य दुकानदार ने बताया कि वो ग्राहक का वैक्सीनेशन सर्टिफिकेट चेक करने के बाद ही उसे शराब बेच रहे हैं।हालांकि जब इस विषय पर इटावा जिले के एक्साइज ऑफिसर कमल कुमार शुक्ला से बात की गई तो उन्होंने बताया कि ऐसा कोई ऑर्डर जारी नहीं किया गया है। उन्होंने कहा कि हो सकता है SDM ने शराब बेचने वालों से लोगों को टीका लगवाने के लिए प्रेरित करने को कहा हो।